Universis presentes licteras inspecturis, Petrus permissione divina Parisiensis Episcopus, salutem in Domino. Notum facimus quod cum venerabiles viri decanus et capitulum Ecclesie Senonensis nostre metropolis conquererentur de eo quod, post translationem nostram ad Parisiensem ecclesiam, a Romana curia ubi eadem translatio facta fuit ad predictam nostram ecclesiam veneramus, nondum profecti ad supradictam Senonensem Ecclesiam metropolitanam nostram, quod prius, sicut et ceteri suffraganei consueverunt et debent, cum professione facere, ibidemque capam sericeam et certam pecuniam offerre ut asserunt tenebamur. Nos qui non ex proposito, sed quia, domino Rege cuius officium cancellarie gerimus volente et jubente, nos cum eo de Avinione ubi predicta residet curia, pro suis et regni magnis et arduis negociis Parisius venire oportuit recta via, nolumus per hoc predictis decano (F° 53, v°) et capitulo et Ecclesie Senonensi nostre metropolitane predicte preiudicium aliquod generari; ymo jus eorum in hac parte volumus sicut prius illesum, illibatum et integrum remanere, et quam primum commode poterimus, ad predictam Senonensem Ecclesiam, pro predictis si et quatenus tenemur implendis promictimus personaliter proficisci. In cuius rei testimonium sigillum nostrum presentibus licteris duximus apponendum. Datum Parisius, XXII die februarii, Anno Domini millesimo CCC° quinquagesimo. Sic signatum: J. ROTARII.